Il-Kummissjoni qed tieħu azzjoni rapida u tipproponi miżuri eċċezzjonali addizzjonali biex tkompli tappoġġa l-aktar swieq agrikoli u alimentari milquta. Is-settur agroalimentari tal-UE qed juri reżiljenza f'dawn iż-żminijiet mingħajr preċedent minħabba t-tifqigħa tal-coronavirus. Madankollu, xi swieq intlaqtu ħażin mill-konsegwenzi ta' din il-kriżi tas-saħħa pubblika. Il-pakkett ippreżentat illum jinkludi miżuri ta' għajnuna għall-ħżin privat (PSA) fis-setturi tal-ħalib u tal-laħam, l-awtorizzazzjoni ta' miżuri ta' awtoorganizzazzjoni tas-suq mill-operaturi fis-setturi milquta ħażin u l-flessibilità fil-programmi ta' appoġġ għas-suq tal-frott u l-ħaxix, tal-inbid u ta' prodotti oħra. Il-Kummissarju għall-Agrikoltura Janusz Wojciechowski qal: “Il-konsegwenzi tal-kriżi tal-coronavirus qed jinħassu dejjem aktar fis-settur agroalimentari, għaldaqstant iddeċidejna li nieħdu azzjoni rapida, flimkien mal-miżuri li diġà ttieħdu minn mindu faqqgħet din il-kriżi. Skont l-iżviluppi tas-suq bħalissa, il-miżuri proposti huma maħsuba biex jibagħtu sinjal immirat biex jistabbilizza s-swieq. Dawn jitqiesu bħala l-aktar xierqa biex jiżguraw l-istabbiltà tal-prezzijiet u tal-produzzjoni futuri, u għalhekk jiżguraw ukoll il-fornimenti u s-sigurtà alimentari. Il-pakkett ġdid u eċċezzjonali ta' miżuri li qed inħabbru llum għandu l-għan li jappoġġa l-aktar setturi agroalimentari affettwati billi jindirizza kemm it-tfixkil diġà osservat kif ukoll ir-riskji futuri. Konvint li dawn il-miżuri se jnaqqsu l-piż minn fuq is-swieq u se jwasslu malajr għal riżultati konkreti.” Il-miżuri eċċezzjonali mħabbra bħala rispons addizzjonali għall-kriżi tal-coronavirus jinkludu: Il-Kummissjoni għandha l-għan li tadotta dawn il-miżuri sa tmiem April. Iżda qabel iridu jiġu kkonsultati l-Istati Membri u jivvutaw dwar dawn il-miżuri, għalhekk jistgħu jkunu soġġetti għal tibdil. Id-dettalji kollha ta' dawn il-proposti se jiġu żvelati waqt l-adozzjoni finali tagħhom. Il-pakkett imħabbar illum ikompli mal-pakkett komprensiv ta' miżuri oħra adottati aktar kmieni mill-Kummissjoni biex jingħata appoġġ lis-settur agroalimentari fil-kriżi attwali, bħaż-żieda fl-ammonti tal-għajnuna mill-Istat, iż-żieda fil-pagamenti bil-quddiem, u l-iskadenzi estiżi għall-preżentazzjoni tat-talbiet għall-pagament. Iż-żieda fil-flessibilità fir-rigward tar-regoli dwar il-Politika Agrikola Komuni għandhom l-għan li jnaqqsu l-piż amministrattiv minn fuq il-bdiewa u l-amministrazzjonijiet nazzjonali. Għal aktar informazzjoni L-appoġġ għas-settur agroalimentari għall-coronavirus Ir-rispons tal-UE għall-coronavirus Il-miżuri tas-suq tal-Politika Agrikola Komuni